Mercantile

Oy Mercantile Ab, perustettu vuonna 1901, oli aiemmin Suomen suurimpia teknisen alan tuontiyrityksiä. Nykyisin Mercantile-konsernin päätoimialana on moottoriajoneuvojen varaosien ja lisävarusteiden jakelu Suomessa, Virossa ja Venäjällä. Oy Mercantile Ab toimii nyt holdingyhtiönä konsernille, johon kuuluvat Merca-Autoasi Oy Ab, Örum Oy Ab ja virolainen Mercantile Group AS. Konserni kuuluu Aminoffin perheen yrityksiin, joita ovat myös Helvar, Helvar Components, Veho, Fastems sekä Electrosonic ja sen emoyhtiö Helectron Oy. Ehkä tunnetuin osa Mercantilen nykyistä toimintaa on Suomessa ja Virossa toimiva Autoasi-korjaamoketju.
Historiaa.
Vuonna 1901 perustettu Mercantile käsitti 1960-luvun lopussa teräs-, kone- ja kemikaalijaostot sekä teollisen jaoston, johon kuului Helsingin Herttoniemessä sijainnut puhallintehdas. Mercantilen tytäryhtiöihin kuului radioita ja televisioita sekä sähköalan tarvikkeita Suomeen ja vientiin valmistanut Helvar Oy.
Mercantilen tuontiliiketoiminta oli jaettu kolmeen jaostoon: kemikaaleihin, rautaan ja teräkseen sekä koneisiin. Konevalikoima ulottui työstökoneista voimalaitosten turbiineihin. Mercantile edusti Suomessa muun muassa saksalaista BASFia ja ruotsalaista Avesta Ab:tä. Mercantile valmisti itse erilaisia puhaltimia, jäähdyttimiä ja ilmastointilaitteita.
Mercantilen toimitusjohtajana toimi ensin Walter Greuling 1908–1914, sitten Lauri Schroderus 1914–1944, Cecil Aminoff 1945–1966, Harry Lindfors vuoteen 1968, Ulf Sjölund 1969–1983 ja hänen jälkeensä Veli-Pekka Vasama.
Vuonna 1975 Oy Mercantile Ab:n liikevaihto oli noin 400 ja Helvar Oy:n noin 50 miljoonaa markkaa. Työntekijöitä oli yhteensä yli 900, joista lähes 500 toimihenkilöitä. Mercantile harjoitti teollista toimintaa Helvarin kautta, jonka Karkkilan tehdas tuotti sähkötarvikkeita pääasiassa vientiin. Helvarin radio- ja televisio-osastosta muodostettiin vuoden 1978 alussa Oy Helectron Ab, joka toimi Sonyn tuotteiden maahantuojana. Helectronin suunnitteluosastosta yhtiöitettiin 1989 Oy Qualitron Ab, jonka erikoisalaa ovat televisiostudioiden tuotantotekniikka sekä video- ja audiotuotantolaitteet ja -järjestelmät.
Vuonna 1971 perustettu Mercantilen tietokoneosasto oli yksi ensimmäisistä. Se toi 1970–1980-luvuilla maahan muun muassa BASF-magneettitallennusnauhoja sekä eri valmistajien tietokoneita ja ohjelmia. Vuodesta 1984 vuoteen 1991 Mercantile toimi Apple-tietokoneiden maahantuojana, kunnes Apple osti Mercantile Computers Oy:n ja teki siitä oman tytäryhtiönsä. Vuonna 1993 Mercantile Data myytiin ICL:lle lukuun ottamatta ranskalaisten Bull-tuotteiden edustusta – Groupe Bull omisti tuollion viidenneksen Mercantile Datasta.
Mercantilen pääkonttori oli 1980-luvun alkuun saakka Primulan kulmassa Mannerheimintie 12:ssa, kunnes se muutti uuteen toimitaloon Ylä-Malmin Viljatie 2:een, jossa nyt ovat Malmin poliisi ja Maahanmuuttovirasto. Koneryhmä muutti vuodenvaihteessa 1990 Malmilta Vantaan Hakkilaan, jossa yrityksen keskusvarasto oli sijainnut jo vuodesta 1986.
Mercantile-konsernin emoyhtiön nimeksi tuli 1996 Helvar Merca Oy. Uuden Mercantile-konsernin toiminta käynnistyi lokakuun alusta 2002, kun aikaisempi Helvar Merca -konserni jaettiin neljään osaan.
Nykyinen yritysryhmä.
Nyt Mercantile-konsernin emoyhtiö Mercantile Group Oy Ab toimii konsernin holdingyhtiönä. 
Örum Oy Ab.
Örum Oy Ab:n asiakaskunta koostuu autokorjaamoista, autoliikkeistä, autonrengasketjuista ja varaosaliikkeistä. Örumin ketjuihin kuului vuoden 2012 lopussa lähes 400 korjaamoasiakasta, joista 266 kuului "Autoasi"-korjaamoketjuun ja muut "Autonomi"- sekä "Bosch Car Service" -ketjuihin. Korjaamoverkostoa tukee 49 aluetukkua. Autoasi on vakiinnuttanut asemansa yhtenä Suomen tunnetuim- mista korjaamoketjuista. Örum on mukana autokorjaamoalan yhteistyöryhmittymässä, johon kuuluu Norjasta Hellanor, Tanskasta FTZ, Virosta saman konsernin Mercantile Group, Irlannista Hella, Puolasta Inter-Team ja Venäjän Pietarin alueelta konserniyhtiö OOO Orum Merca.
Merca-Autoasi Oy Ab.
Merca-Autoasi on henkilöautovaraosien jälleenmyyjä. Sillä on toimipisteet 22 paikkakunnalla, jotka muodostavat osan valtakunnallisesta Autoasi-ketjusta. Tukkumyynnin osuus liikevaihdosta on yli 95 prosenttia. Merca-Autoasi tarjoaa asiakaskorjaamoilleen varaosien saatavuuden omine kuljetusautoineen ja kiinteine jakeluaikatauluineen.
Turvata Oy Ab.
Turvata Oy Ab on palo- ja pelastusalan kalustotoimittaja. Alkusammutustuotteiden ja -palveluiden jälleenmyynti hoidetaan Turvanasi-ketjun kautta, johon kuuluu yli 30 yrittäjätaustaista liikettä Suomessa. Ketjun markkinaosuus Suomessa myytävistä käsisammuttimista on noin kolmannes. Palo- ja pelastuskalustoa toimitetaan paikallisten Palokamu-jälleenmyyjien kautta.
Diagno Finland Oy.
Diagno Finland Oy on Vantaalla toimiva ajoneuvoalan korjaamolaitteisiin erikoistunut yritys. Palveluihin kuuluvat korjaamon suunnittelupalvelut, autotekniikan ja diagnostiikan koulutuspalvelut sekä valtakunnallinen korjaamolaitehuolto.